
NŐI EGYÉNI SZABADIDŐSPORTOLÓK OFFLINE ÉS ONLINE SPORTFOGYASZTÁSÁNAK MOTIVÁCIÓS ÖSSZEFÜGGÉSEI

Az online médiafelületeken zajló posztolás és azok figyelemmel kísérése napjainkra igencsak
megszokott tevékenységgé váltak. A tartalmak, amelyek megosztásra kerülnek, akár sportolási
szokások is lehetnek mindkét nem vonatkozásában. Ezúton viszont a nők fogyasztói
hozzáállásuk, s mögöttes motivációjuk feltérképezését határoztuk meg a dolgozat céljául.
Annak érdekében, hogy kutatásunk során mélyebb betekintést nyerhessünk, külön figyelmet
fordítottunk az offline és online sportfogyasztás közötti kapcsolat megismerésére. Az offline
sport esetén a fogyasztás célja, s annak eszköze a sporttevékenységet végző egyén képében fog
egyidejűleg megvalósulni. Ily módon az online sportfogyasztás másképp értelmezendő, ugyanis
az egyén külső szemlélődőként válik a sport részévé, melynek színterét a virtuális tér adja meg.
Felmértük, miszerint azok a hölgyek, akik szabadidejükben sportolásra szánják magukat, mily
módon fogyasztják ezt a két területet, s vajon esetenként együttesen is végzik-e őket. Primer
kutatásunk sikeres elkészítéséhez kvantitatív kérdőívet hoztunk létre a Google Forms
platformján, az anonim kitöltők körét pedig az egyéni sportokban jártas nőkre szűkítettük le,
akik szabadidejükben valamely fogyasztói típust töltik be (n=400). Emellett kvalitatív
vizsgálatra is sort kerítettünk, amely során strukturált mélyinterjút bonyolítottunk le 10 olyan
édesanyával, akik szabadidejükben eljárnak különböző pécsi edzőtermekbe sportolni.
Eredményeinket tekintve az alábbiak rajzolódtak ki: ezek a hölgyek testmozgásukkal nem
kizárólag saját céljaik elérésére, hanem a társadalmi elvárások teljesítésére egyaránt gondolnak.
Környezetük pozitív visszajelzésének eléréséhez a virtuális teret, s az azon belüli social médiát
használják fel. Meglátásaink szerint a 21. században úgy lehet leginkább mások elismerését
kivívni - amelyre a nők túlnyomó többsége vágyik -, hogy közzéteszik edzéstevékenységüket
az effajta platformokon. S amíg a nők az online világban élnek, addig figyelmen kívül hagyják
a valóságot. Ennek megoldásaképp a nőknek szükséges lenne magukban tudatosítani azt, hogy
ne másoknak feleljenek meg, sokkal inkább saját céljaik elérésére fókuszáljanak. Márpedig a
sportból származó előnyöket csak akkor tudják igazán megtapasztalni, ha önmagukért
mozognak.



